amanoisuno/poetBack huggingface dataset:
丁巳正月二日雞初鳴夢至一山寺名鳳山其尤勝處曰咮軒予爲賦詩既覺不遺一字 陸游 
已窮阿閤勝，更作咮軒遊。不盡山河大，無根日月浮。吾身元是幻，何物彊名愁。久覓卓庵處，是間應可留。
初春 陸游 
誰把鵝黄染柳絲，似催鄰曲蹋青期。已忘萬里封侯志，但憶千回上樹時。朝雨池塘光瀲灧，暮烟樓觀碧參差。紫姑欲問還休去，身世從來心自知。
雨中作三首  其一 陸游 
三日雨頻作，昏昏饒睡眠。泥深散酒市，風惡惱燈天。茅屋松明照，茶鐺雪水煎。山家自成趣，撫枕寄悠然。
雨中作三首  其二 陸游 
淅淅連江雨，愔愔一室幽。茶甘留齒頰，香潤上衣裘。泥滓將雛鴨，林樊喚婦鳩。短章雖漫興，聊足散吾愁。
雨中作三首  其三 陸游 
短鬢白如絲，梅花似舊時。掩屏愁入夢，隱几雨催詩。病爲陰天劇，春緣閏歲遲。非關畏車馬，衰甚實難支。
縱筆 陸游 
氣本充天地，書非汗馬牛。人人見堯舜，世世有巢由。朝市紅塵鬧，山村白髮稠。所欣吾道在，江漢古東流。
題慧老芋巖 陸游 
煨芋當時話已新，如今拈出更精神。十年相國非吾願，半顆君當別付人。
立春日 陸游 
江花江水每年同，春日春盤放手空。天地無私生萬物，山林有處著衰翁。牛趨死地身無罪，梅發京華信不通。數片飛飛猶臘雪，村鄰相喚賀年豐。
病中作二首  其一 陸游 
老軀百病集，頹然仰天呼。汝病勿怨天，藥石幸可扶。寓形天地間，疾病誰能無。不從酒色來，病自無根株。但使元氣在，雖劇行當蘇。哀哉忿慾子，永棄元化爐。
病中作二首  其二 陸游 
牧羊知治民，解牛得養生。一理儻造微，何事不可明。我老抱病久，頗窺古人情。唐堯授四時，帝道所以成。周家七百年，王業本農耕。造端無甚奇，至今稱太平。人生正如此，默默要無營。心君但高拱，萬物安能攖。
立春日二首  其一 陸游 
花壓烏巾酒滿卮，舊逢春日恨春遲。如今病卧孤村裏，過了新春也不知。
立春日二首  其二 陸游 
慶元丁巳春來晚，人日初過近上元。空對一樽三太息，無人爲戴縷金旛。
北望 陸游 
中原墮胡塵，北望但莽莽。耆年死已盡，童稚日夜長。羊裘左其衽，寧復記疇曩。豈無豪俊士，憤氣塞穹壤。我欲友斯人，悲詫寄遐想。夢行黄河濱，雲開見仙掌。
上元夜作 陸游 
百年古謂風前燭，我逾七十飯不足。亦知生世無工拙，久向人間耐榮辱。今年上元燈滿城，十里東風度絲竹。蓬窗溼薪不禦寒，獨取殘書伴兒讀。忽然得意見古人，半碗凍齏甘勝肉。書生蓋棺事未定，論著儻存終見錄。富貴無名豈勝數，意氣空能驕世俗。君不見拄天拄地邢君牙，不如詩人窮瞎張太祝。
長歌行 陸游 
不羨騎鶴上青天，不羨峨冠明主前。但願少賒死，得見平胡年。一朝胡運衰，送死桑乾川。胡星澹無光，龍庭爲飛烟。西琛過葱嶺，東戍逾朝鮮。巍巍天王都，九鼎奠澗瀍。萬國朝未央，玉帛來聯翩。黄頭汝小醜，汙我王會篇。盡誅非無名，不足煩戈鋋。還汝以舊職，牧羊遼海邊。
讀書 陸游 
兩眼欲讀天下書，力雖不迨志有餘。千載欲追聖人徒，慷慨自信寧免愚。置書不讀談虛無，誰其始爲此創疽。古時澤被禽與魚，博施所以爲唐虞。正使老釋信不誣，爲我未免近楊朱。高軒大旆塞路衢，臺閣尊顯來于于。安得禹皋日陳謨，沾濡四表無焦枯。坐令事業見真儒，老農不恨老耕鉏。
枕上作 陸游 
龍鍾七十豈前期，矮帽枯筇與老宜。愁得酒卮如敵國，病須書卷作良醫。登山筋力雖猶健，閉戶工夫頗自奇。今日快情春睡足，卧聽簷鳥語多時。
書志 陸游 
往年出都門，誓墓志已决。况今蒲柳姿，俛仰及大耋。妻孥厭寒餓，鄰里笑迂拙。悲歌行拾穗，幽憤卧齧雪。千歲埋松根，陰風蕩空穴。肝心獨不化，凝結變金鐵。鑄爲上方劍，釁以佞臣血。匣藏武庫中，出參髦頭列。三尺粲星辰，萬里靜妖孽。君看此神奇，醜虜何足滅。
夜賦 陸游 
簷滴新春雨，窗昏半夜燈。病無詩一字，窮賴酒三升。世路澀如棘，祠官冷欲冰。殘年只此是，年少解飛騰。
晚步 陸游 
晚步清溪上，微陰忽快晴。鴉棲先小泊，魚暖已群行。藥餌扶垂老，耕桑樂太平。非關戀鄉社，久客倦遐征。
漁歌 陸游 
斜陽收盡暮烟青，嫋嫋漁歌起遠汀。商略野人何所恨，數聲哀絕不堪聽。
殘夢 陸游 
少時鐵馬蹴河冰，老去摧藏百不能。風雨滿山窗未曉，只將殘夢伴殘燈。
書憤二首  其一 陸游 
白髮蕭蕭卧澤中，祇憑天地鑒孤忠。阨窮蘇武餐氈久，憂憤張巡嚼齒空。細雨春蕪上林苑，頹垣夜月洛陽宮。壯心未與年俱老，死去猶能作鬼雄。
書憤二首  其二 陸游 
鏡裏流年兩鬢殘，寸心自許尚如丹。衰遲罷試戎衣窄，悲憤猶爭寶劍寒。遠戍十年臨的博，壯圖萬里戰皋蘭。關河自古無窮事，誰料如今袖手看。
小舟遊西涇度西岡而歸 陸游 
小雨重三後，餘寒百五前。聊乘瓜蔓水，閑泛木蘭船。雪暗梨千樹，烟迷柳一川。西岡夕陽路，不到又經年。
春行 陸游 
九日春陰一日晴，强扶衰病此閑行。猩紅带露海棠溼，鴨綠平堤湖水明。酒賤柳陰逢醉卧，土肥稻壟看深耕。山翁莫道渾無用，解與明時說太平。
姜總管自筑墓舍名繭庵求詩 陸游 
君不見贅翁退隱真皇時，繭室遺名星日垂。雖無豪士千車送，不愧高人一鍤隨。又不見貞觀故人有王顯，抵老摧頹不作繭。一時戲語今尚傳，人生窮達誰能免。繭庵知君出游戲，壽過期頤乃常事。青松手種三千本，會看半空翻鼓吹。人老則衰君不然，快瀉玉船鯨吸川。釣璜遠祖應相似，八十方爲筮仕年。
湖上今歲遊人頗盛戲作四首  其一 陸游 
龍船看罷日平西，柳闇花穠步步迷。射的山前朱舫小，樵風涇上紫騮嘶。
湖上今歲遊人頗盛戲作四首  其二 陸游 
畫船鼓吹載凉州，不到三更枉出遊。忽有歌聲出霄漢，誰家開宴五雲樓。
湖上今歲遊人頗盛戲作四首  其三 陸游 
翠阜青林烟疊重，朱樓畫閣雨空濛。禹祠西走蘭亭路，一片湖山錦繡中。
湖上今歲遊人頗盛戲作四首  其四 陸游 
臺府官醅歲歲新，蘭亭春勝鏡湖春。三山小甕雖堪笑，也向湖邊作醉人。
賞花至湖上 陸游 
吾國名花天下稀，園林盡日敞朱扉。蝶穿密葉常相失，蜂戀繁香不記歸。欲過每愁風蕩漾，半開却要雨霏微。良辰樂事真當勉，莫遣匆匆一片飛。
暮春二首  其一 陸游 
季子黄金盡，安仁白髮新。無情五更雨，便送一年春。難續西樓夢，空存北陌身。海棠應似舊，惆悵又成塵。
暮春二首  其二 陸游 
綠葉枝頭密，青蕪陌上深。江山妨極目，天地入孤吟。身已雙蓬鬢，家惟一素琴。世情君莫說，頭痛欲涔涔。
暮春 陸游 
數間茅屋鏡湖濱，萬卷藏書不救貧。燕去燕來還過日，花開花落即經春。開編喜見平生友，照水驚非曩歲人。自笑滅胡心尚在，憑高慷慨欲忘身。
九里 陸游 
破曉憑鞍野興濃，鷺飛先我過村東。綠鍼細細稻浮水，絳雪紛紛花舞風。陌上鞦韆喧笑語，擔頭粔籹簇青紅。誰知老子裴回意，絕愛山橫淡靄中。
清明 陸游 
氣候江吳異，清明乃爾寒。老增丘墓感，貧苦道途難。燕子家家入，梨花樹樹殘。一春回首盡，懷抱若爲寬。
一百五日行 陸游 
一百五日東郊時，陂塘水滿雨如絲。人家青烟不禁火，俚俗豈復思子推。舊墳年多木已拱，新墳積土高纍纍。老鴉飛鳴銜肉去，紙錢雨溼挂樹枝。深松茂柏死自樂，地下應笑生人悲。眼中青山身後塚，此事决定君何疑。風吹雲破日下照，小灘碎礫光陸離。停車暫憩道傍舍，解囊且補殘春詩。
送李憲被召舊與其先侍郎遊從 陸游 
早謁龍門鬢未秋，暮年乃復接英遊。海瀕已幸見公子，瓜壟仍煩訪故侯。霖雨即陪諸老進，德星肯爲一方留。西城柳色青如許，欲挽長條特地愁。
初夏 陸游 
已過浣花天，行開解粽筵。店沽浮臘酒，步檥載秧船。古俗交情久，豐年樂事偏。出波蓴菜滑，上市鮆魚鮮。僧閣梅山麓，漁扉禹廟壖。丹青不可畫，得句一欣然。
幽居 陸游 
社結山林友，家藏種樹書。蔽床欣卜宅，容駟笑高閭。薄飯頻葅韭，單衣旋製綀。東家借蹇罷，南市買船初。美景遊俱遍，鄰翁好不疏。時時得乘興，豈獨愛吾廬。
閑適 陸游 
朝讀易一卦，時鈔史數行。花開聊把酒，睡起獨焚香。寂寂市聲遠，悠悠村日長。吾衰尚何恨，兒女解耕桑。
病中夜賦 陸游 
客如病鶴卧還起，燈似孤螢闔復開。苜蓿花催春事去，梧桐葉送雨聲來。榮河溫洛幾時復，志士仁人空自哀。但使胡塵一朝靜，此身不恨死蒿萊。
閑身 陸游 
炊烟漠漠閉柴荆，聊用閑身答太平。重碧飛觴心未老，硬黄臨帖眼猶明。吳蠶滿箔含桃熟，壟麥登車摶黍鳴。補劓息黥今有地，問君何處用虛名。
書感 陸游 
奪璧元知價不讎，屠龍誰信本無求。哦詩聲裏歲時速，憂國泪邊天地秋。已欠謝安俱泛海，况無王粲與登樓。此身著處憑君記，萬里烟波沒白鷗。
衰病 陸游 
衰病集餘日，推移成老翁。衡門隱者趣，大布古人風。几杖呻吟裏，山川蒼莽中。從來世緣簿，不是坐詩窮。
雜題六首  其一 陸游 
少談王霸謀身拙，晚好詩騷學道疏。賴有一籌差自慰，閉門不作子公書。
雜題六首  其二 陸游 
莫笑花前白髮新，宣和人醉慶元春。何時道路平如砥，却就清伊整幅巾。
雜題六首  其三 陸游 
三生元是出家人，一念差來墮薦紳。二寸楮冠雙草屨，天公還我水雲身。
雜題六首  其四 陸游 
黄庭兩卷伴身閑，盤篆香殘日未殘。泛泛孤身似萍葉，始知天地不勝寬。
雜題六首  其五 陸游 
年華偃蹇留不住，鬢雪縱橫耘更多。樂天不生夢得死，恨無人續竹枝歌。
雜題六首  其六 陸游 
年來世事掃除盡，猶有閑吟頗自奇。安得陟釐九萬箇，爲君盡寫暮年詩。
自傷 陸游 
朝雨暮雨梅子黄，東家西家鬻蘭香。白頭老鰥哭空堂，不獨悼死亦自傷。齒如敗屐鬢如霜，計此光景寧久長。扶杖欲起輒仆床，去死近如不隔牆。世間萬事俱茫茫，惟有進德當自强。往從二士餓首陽，千載骨朽猶芬芳。
雨後絕凉偶作 陸游 
槐陰日色薄，桐葉雨聲長。林下有餘適，城中無此凉。浮瓜寒水碧，斸藥小鉏香。未許陶潜達，華簪何足忘。
村居 陸游 
黍酒濃浮甕，瓜葅綠映槃。老便藜粥美，病喜粟漿酸。紗帽新裁穩，絁袍舊製寬。村居亦何好，聊用發詩端。
久雨 陸游 
水長平侵岸，雲低半失村。菰蒲亂鳧鴨，泥潦困雞豚。弄筆排孤悶，煎茶洗睡昏。荒郊多狗盜，及早閉柴門。
七十三吟 陸游 
七十三年事事新，涵濡幸作六朝民。髮無可白方爲老，酒不能賒始覺貧。末路已悲身是客，此心猶與物爲春。柴門勿謂常岑寂，時有鄉鄰請藥人。
會稽 陸游 
海近風雲惡，城高鼓角雄。山川橫慘淡，樓閣半虛空。故國千年鶴，征途萬里蓬。餘生猶幾日，盡合付杯中。
泛舟 陸游 
山照澄波䰀鬌青，新蒲梢上立蜻蜓。孤舟每爲尋詩出，輸與漁翁醉不醒。
夜觀子虡所得淮上地圖 陸游 
閉置空齋清夜徂，時聞水鳥暗相呼。胡塵漫漫連淮潁，泪盡燈前看地圖。
水村 陸游 
家住烟波似畫圖，殘年不復嘆頭顱。深深竹塢見螢度，翳翳菰叢聞鳥呼。十里笳聲上雲漢，一空星影落陂湖。天公著我非無地，却悔從來錯怪渠。
題庵壁二首  其一 陸游 
萬里東歸白髮翁，閉門不復與人通。綠樽浮蟻狂猶在，黄紙棲鴉夢已空。薄技徒勞真刻楮，浮生隨處是飛蓬。湖邊吹笛非凡士，儻肯相從寂寞中。
題庵壁二首  其二 陸游 
俠氣當年蓋五陵，今成粥飯在家僧。身存但倚貧非病，齒落方慚豁可憎。踏月閑穿雙草屩，聽琴橫按一枯藤。年來萬事都經遍，强笑看人獨未曾。
晚歸舟中作 陸游 
路入芙蕖浦，家依䆉䅉村。急灘雙鷺立，平野萬鴉翻。市散人爭渡，僧歸寺掩門。凄凉誦新句，招得欲殘魂。
送嚴居厚棄官歸建陽溪莊 陸游 
曼容不過六百石，淵明僅留八十日。寥寥千載有兩公，海內至今推絕識。放翁貪祿老始歸，自今不作一錢直。見人勇退輒欣慕，亟欲起拜忘衰疾。吾廬近在官道傍，門外未掃車馬迹。溪莊有地肯見分，會結茅齋傍青壁。
次朱元晦韵題嚴居厚溪莊圖 陸游 
鶴俸元知不療窮，葉舟還入亂雲中。溪莊直下秋千頃，贏取閑身伴釣翁。
夢中遊禹祠 陸游 
湖上無人月自明，夢中彷彿得閑行。庭空滿地楸梧影，風壯侵雲鼓角聲。世異客懷增慘愴，秋高歲事已崢嶸。長歌忽遇騎鯨客，喚取同朝白玉京。
感懷 陸游 
老抱遺書隱故山，鏡中衰鬢似霜菅。規模肯墮管蕭亞，夢想每馳河渭間。竹帛竟孤千載事，江湖敢恨一生閑。殘功賴有吾兒續，把卷燈前爲破顔。
酒熟 陸游 
侯印何由得酒泉，小槽新熟亦欣然。放翁達處過彭澤，客自在傍吾自眠。
病起遊近村 陸游 
老人摧頹絕造請，門設常關草生徑。一年三百六十日，三百五十九日病。一日不病出忘歸，繞村處處扣柴扉。水東溪友新酒熟，舍北園公菰菜肥。平生養氣心不動，黜陟雖聞了如夢。從今病愈即相尋，共聽糟床滴春甕。
秋夜讀書示兒子 陸游 
久病少睡眠，往往中夕起。呼燈取書讀，不能盡數紙。喟然置之嘆，生世後闕里。持蠡欲測海，遽復迫老死。人生各有業，唐虞本吾事。詩書脫秦厄，天意固在此。異端塞穹壤，作俑孰爲始。神禹逝不還，吾其如洚水。
秋晚書感 陸游 
丘塚相望故舊空，放翁猶復寄漚中。少眠危坐待窗白，得酒細傾生頰紅。雖愧蛟龍起雲雨，尚勝魚鳥困池籠。秋來莫道無遊興，野渡村橋處處通。
王成之給事挽歌辭二首  其一 陸游 
昔泝黄牛峽，曾經白鷺洲。從容參步武，談笑極風流。晚預蓬萊客，時從禊祓遊。揮毫看半醉，追想只添愁。
王成之給事挽歌辭二首  其二 陸游 
詩騷湘水客，風度曲江公。一夕南樓去，千秋東省空。囊封震朝右，墨敕絕宮中。贈極文昌貴，君恩厚飾終。
書南堂壁二首  其一 陸游 
偶筑湖邊舍，侵尋四十春。山丘未埋骨，詩酒尚關身。樵路霜侵屨，漁舟雨墊巾。忝蒙鄉黨敬，六聖有遺民。
書南堂壁二首  其二 陸游 
荒寒淺村步，隱翳小茅茨。偶逐漁樵住，都忘歲月移。閑惟接僧話，老始愛陶詩。耆齒猶須幾，羸然敢自期。
秋晚 陸游 
寒渚雁新下，壞牆蛩夜吟。庭莎欲無色，園樹不成陰。霑灑孤臣泪，馳驅壯士心。明朝鏡中髮，飽受雪霜侵。
晨起待子聿歸 陸游 
老人盥櫛罷，坐待汝晨省。忽思隔重關，懷抱增耿耿。小雨暗北窗，誰與慰凄冷。卷書默袖手，奈此清晝永。懸知河橋下，亦已喚舴艋。長路歸當饑，呼童具湯餅。
信筆二首  其一 陸游 
吾生本暫寓，無日不可死。區區遲速間，何地著慍喜。朝移一株石，暮引一脈水。是中亦何樂，一笑聊爾耳。
信筆二首  其二 陸游 
有酒或一醉，無酒終日閑。雨足通南澗，木落見西山。飯飽出柴門，本散腰脚頑。偶然遇野人，笑語欲忘還。
龜堂東窗戲弄筆墨偶得絕句五首  其一 陸游 
身如蠶老已三眠，一繭何妨自裹纏。豆飯藜羹支永日，槿籬竹屋送餘年。
龜堂東窗戲弄筆墨偶得絕句五首  其二 陸游 
一樽且復罄幽歡，不是癡頑强自寬。死去何憂累兒子，千錢可買市成棺。
龜堂東窗戲弄筆墨偶得絕句五首  其三 陸游 
北菴睡起坐東廂，無事方知日月長。天與詩人送詩本，一雙黄蝶弄秋光。
龜堂東窗戲弄筆墨偶得絕句五首  其四 陸游 
老衰有驗詩先退，勳業無心夢漸稀。淺浦小山孤絕處，數家烟火自相依。
龜堂東窗戲弄筆墨偶得絕句五首  其五 陸游 
老人孤寂似無家，午枕初回日已斜。偶得風和身亦健，舍南舍北探梅花。
次呂子益韵 陸游  西湖
呂子奇才非復常，詩來起我醉中狂。大音誰和陽春曲，真色一空時世妝。東閤獻諛無轍迹，西湖寄傲有杯觴。病懷正待君湔祓，墨妙時須寄數行。
舍北行飯書觸目二首  其一 陸游 
晚餐初潑一甌茶，曳杖閑行興未涯。烟樹參差墨濃淡，風鴉零亂字橫斜。夕陽偏傍平橋路，寒蝶猶依晚菊花。堪笑衰翁耐荒寂，短衣霑露未還家。
舍北行飯書觸目二首  其二 陸游 
落雁昏鴉集遠洲，青林紅樹擁平疇。意行舍北三叉路，閑看橋西一片秋。小婦破烟撐去艇，丫童橫笛喚歸牛。形容野景無餘思，自怪癡頑不解愁。
明日復得五字二首  其一 陸游 
羸病偶不死，端居思出遊。山寒麥苗短，天闊雁聲遒。學劍元癡絕，脂車久罷休。鄰翁獨眷眷，同好自相求。
明日復得五字二首  其二 陸游 
腰痛今朝愈，褰裳野興長。黄鴉號亂篠，碧蝶繞枯桑。陂壞良疇廢，村空舊路荒。十年逢九潦，誰與問蒼蒼。
十一月二十二日夜待子聿未歸 陸游 
寒爐火半銷，壞壁燈欲死。人行籬犬吠，月出林鵲起。吾兒信偶非長路，老子可憐煎百慮。人人父子與我同，立朝勿遣交河戍。
南窗 陸游 
暄妍一窗日，的礫數枝梅。小鼎煎茶熟，幽人作夢回。新春又將近，晚景但堪哀。用底舒懷抱，殘書闔復開。
幽居 陸游 
衰鬢蕭條笑舊青，一枝棲穩寄餘齡。徐行不愧衣露肘，安卧何妨席見經。視客恰如堂上燕，捐書那願案頭螢。時時開說前賢事，聊遣鄉閭識典刑。
春近山中即事三首  其一 陸游 
乞得松楠手自栽，結茅聊喜避風埃。百年孰與夢長短，萬事只如雲去來。雪後梅花初半吐，身閑樽酒盍頻開。錦官城外青羊路，常記當年小獵回。
春近山中即事三首  其二 陸游 
節物貧家有故常，春盤臘粥逐時忙。悠悠歲月催雙鬢，草草雞豚薦一觴。人意自殊平日樂，梅花寧減故時香。小園新展西南角，挂樹青蘿百尺長。
春近山中即事三首  其三 陸游 
世亂王孫泣路隅，時平野老醉相扶。種榿正可三年大，愛竹何曾一日無。細路迢迢上雲雨，輕舟渺渺入菰蒲。暮歸剩欲談幽勝，安得丹青爲作圖。
雪夜感舊 陸游  抒情 社会 追忆 旅途 愤懑
江月亭前樺燭香，龍門閣上馱聲長。亂山古驛經三折，小市孤城宿兩當。晚歲猶思事鞍馬，當時那信老耕桑。綠沉金鎖俱塵委，雪灑寒燈泪數行。
將進酒 陸游 
我欲挽住北斗杓，常指蒼龍無動摇。春風日夜吹草木，只有榮盛無時凋。我欲剗斷日行道，陽烏當空月杲杲。非惟四海常不夜，亦使人生失衰老。如山積麴高崔嵬，大江釀作蒲萄醅。頹然一醉三千杯，借問白髮何從來。
歲暮懷張季長 陸游 
已迫桑榆景，况逢梅柳時。功名終自誤，老病獨如期。醉眼嫌天迮，孤吟覺鬼悲。唐安在何許，無字寄相思。
謝朱元晦寄紙被二首  其一 陸游 
木枕藜床席見經，卧看飄雪入窗欞。布衾紙被元相似，只欠高人爲作銘。
謝朱元晦寄紙被二首  其二 陸游 
紙被圍身度雪天，白於狐腋軟於綿。放翁用處君知否，絕勝蒲團夜坐禪。
送王季嘉赴湖南漕司主管官 陸游 
它人作陵邑，榜笞朝暮急。王子乃不然，袖手萬事集。它人西入都，競裁丞相書。王子掉頭去，長沙萬里餘。問子謀身無乃左，凜如霜松姿磊砢。屈原賈誼死有靈，計此兩人心獨可。
庵中夜興 陸游 
示疾維摩無侍者，夜闌自掩草庵門。有情梅影半窗月，相應雞聲十里村。紙帳擁裘尋斷夢，地爐撥火暖殘樽。扶衰又踐新春境，萬事元知不足論。
初春欲散步畏寒而歸 陸游 
峭寒漠漠入重貂，酒力欺人凝不消。春困苦多無處賣，客魂欲斷倩誰招。一溪水淺梅枝瘦，四野雲酣雪意驕。欲到前村無奈懶，却尋歸路度西橋。
憶昔 陸游 
憶昔從戎出渭濱，壺漿馬首泣遺民。夜棲高冢占星象，晝上巢車望虜塵。共道功名方迫逐，豈知老病只逡巡。燈前撫卷空流涕，何限人間失意人。
戊午元日讀書至夜分有感二首  其一 陸游 
七十年來又四年，雨聲燈影故依然。未收浮世風漚夢，尚了前生蠹簡緣。老學辛勤那有補，舊聞零落恐無傳。先師鉢袋終當付，嘆息誰能共著鞭。
戊午元日讀書至夜分有感二首  其二 陸游 
强戴羅旛怯歲增，光陰堪嘆捷飛騰。簷間點滴新春雨，窗下青熒半夜燈。傍架討尋書散亂，倚屏吟嘯髮鬅鬙。極知老境惟當佚，絕學端居恨未能。
雜感十首  其一 陸游 
志士山棲恨不深，人知已是負初心。不須先說嚴光輩，直自巢由錯到今。
雜感十首  其二 陸游 
勸君莫識一丁字，此事從來誤幾人。輸與茅簷負暄叟，時時睡覺一頻伸。
雜感十首  其三 陸游 
世事紛紛無已時，勸君杯到不須辭。但能爛醉三千日，楚漢興亡總不知。
雜感十首  其四 陸游 
百年鼎鼎成何事，寒暑相催即白頭。縱得金丹真不死，摩挲銅狄更添愁。
雜感十首  其五 陸游 
世間魚鳥各飛沉，茅屋青山無古今。畢竟替他愁不得，幾人虛費一生心。
雜感十首  其六 陸游 
一杯濁酒即醺然，自笑閑愁七十年。今日出門天地別，此身如在結繩前。
雜感十首  其七 陸游 
山人那信宦塗艱，强著朝衣趁曉班。豪氣不除狂態作，始知只合死空山。
雜感十首  其八 陸游 
老子傾囊得萬錢，石帆山下買烏犍。牧童避雨歸來晚，一笛春風草滿川。
雜感十首  其九 陸游 
故舊書來訪死生，時聞剝啄叩柴荆。自嗟不及東家老，至死無人識姓名。
雜感十首  其一○ 陸游 
忍窮待死十年間，老子誰知老更頑。溪友留魚供晚酌，鄰僧送米續朝餐。
嘆老 陸游 
朋儕什九墮丘墟，自笑身如脫網魚。委命已悲吾道喪，垂名真負此心初。齒殘僅可决濡肉，眼澀知難讀細書。家事豈容關老子，兒曹努力事耕鉏。
朝饑食齏麫甚美戲作二首  其一 陸游 
一杯齏餺飥，老子腹膨脝。坐擁茅簷日，山茶未用烹。
朝饑食齏麫甚美戲作二首  其二 陸游 
一杯齏餺飥，手自芼油葱。天上蘇陀供，懸知未易同。
漁隱堂獨坐至夕 陸游 
斜倚筇枝岸幅巾，閉門久已謝知聞。中庭日正花無影，曲沼風生水有紋。三尺桐絲多靜寄，一樽玉瀣足幽欣。世間萬事都忘盡，惟向閑中屢策勳。
讀書 陸游 
讀書肝膽尚輪囷，蠹簡堆中著此身。飽識三千餘歲事，已爲七十四年人。鏡中衰鬢難藏老，海內虛名不救貧。只欲從今都掃盡，剩沽春酒答新春。
北望 陸游 
昔我初生歲，中原失太平。寧知墓木拱，不見塞塵清。京洛無來信，江淮尚宿兵。何時青海月，重照漢家營。
蘭 陸游 
南巖路最近，飯已時散策。香來知有蘭，遽求乃弗獲。生世本幽谷，豈願爲世娛。無心託階庭，當門任君鋤。
古梅 陸游 
梅花吐幽香，百卉皆可屏。一朝見古梅，梅亦墮凡境。重疊碧蘚暈，夭矯蒼虯枝。誰汲古磵水，養此塵外姿。
山脚散步由舍北歸三首  其一 陸游 
偶散東岡步，因成北渚遊。鴉昏先小泊，魚暖欲群浮。緩曳紅藤杖，斜披紫綺裘。閑身病亦可，隨處得無愁。
山脚散步由舍北歸三首  其二 陸游 
幽徑欣行藥，衰年困負薪。梅殘香更遠，草動綠初勻。魚似濠梁樂，鷗如海上馴。度橋成一笑，微健及新春。
山脚散步由舍北歸三首  其三 陸游 
空碧升團月，江郊弄夕霏。生涯今始是，年事古猶稀。冰解魚初躍，風和雁欲歸。興來忘遠近，草露已沾衣。
寄題連江陳氏拂石軒 陸游  长江
平生聞說西江水，百丈奫淪深見底。漁舟來去白鷗飛，上有綸巾隱君子。作詩自許輩陶謝，嘯傲烟雲弄清泚。紛紛聲利滿人間，耳本不聞安用洗。李公過江號高流，逸氣凜凜橫清秋。沙邊一笑偶邂逅，掃石蔭松相獻酬。浩歌聲斷七十載，尚寄萬壑風颼飀。放翁老憊狂未歇，買船欲作西江遊。
得張季長書以大蓬見稱蓋以予寄祿官視昔祕書監也因作五字寄之 陸游 
老病江湖上，煩公問死生。僊蓬雖誤到，殘錦只虛名。點滴三更雨，凄凉萬里情。向來遺恨極，不遂隱青城。
病足累日不能出庵門折花自娛 陸游 
頻報園花照眼明，蹣跚正廢下堂行。擁衾又聽五更雨，屈指元無三日晴。不奈病何拋酒醆，粗知春在賴鶯聲。一枝自浸銅瓶水，喜與年光未隔生。
書意 陸游 
帝命煌煌敕百神，方傾天漢洗胡塵。但須荆州一好漢，安用商山四老人。竹帛恐貽千古笑，江湖未愧百年身。此心欲與何人說，病足呻吟又過春。
新燕 陸游 
天工不用翦刀催，山杏溪桃次第開。要信今年春事早，社前十日燕新來。
北巖采新茶用忘懷錄中法煎飲欣然忘病之未去也 陸游 
槐火初鉆燧，松風自候湯。携籃苔徑遠，落爪雪芽長。細啜襟靈爽，微吟齒頰香。歸時更清絕，竹影踏斜陽。
連日至梅僊塢及花涇觀桃花抵暮乃歸二首  其一 陸游 
千載桃源信不通，鏡湖西塢擅春風。舟行十里畫屏上，身在西山紅雨中。俗事挽人常故故，夕陽歸櫂莫匆匆。豪華無復當年樂，爛醉狂歌亦足雄。
連日至梅僊塢及花涇觀桃花抵暮乃歸二首  其二 陸游 
桃花塢近釣魚磯，不比劉郎萬里歸。水底紅雲迷醉眼，樽前絳雪點春衣。病依几杖猶能出，老愛風光未忍違。天借清遊每窮日，夜深炬火候柴扉。
病中作 陸游 
破裘縫更暖，糲食美無餘。摩詰病說法，虞卿窮著書。身羸支枕久，足蹇下堂疏。今日晴窗好，幽懷得好攄。
題郭太尉金州第中至喜堂 陸游 
安康甲第天下傳，玉題繡井摩雲烟。落成鼓吹震百里，意氣欲壓秦山川。第中筑堂最宏麗，奎畫岌岌蛟龍纏。知公所喜在勇退，顧視解組如登仙。公心雖爾天未可，終倚北伐銘燕然。十年宿衛功第一，小却卧護長淮邊。帳前犀甲羅十萬，幕下珠履逾三千。願公小緩高枕計，即今河雒猶腥膻。出師雞鹿擁皂纛，畫象麒麟峨玉蟬。是時公喜客亦樂，爲公滿瀉黄金船。
暮春 陸游 
山陰又見暮春初，禁火園林社雨餘。世事不妨隨日改，年光未遽與人疏。豉香下箸嘗蓴菜，鹽白開奩得䱥魚。草草一杯終可喜，數間茅屋亦吾廬。
小園新晴二首  其一 陸游 
散髮陽狂不計年，園林只在小窗前。斷虹千尺卷殘雨，新月一鈎生暮天。臘釀拆泥留客醉，山茶落磑喚兒煎。物華心賞元無盡，剩住人間作地仙。
小園新晴二首  其二 陸游 
衰病猶煩藥石功，殘春終日在園中。地偏幽草爲誰綠，雨霽新花如許紅。足蹇扶持須稚子，杯深暖熱賴鄰翁。此身雖向閑中老，若比休休却未同。
春晚感事二首  其一 陸游 
據鞍千里何曾病，閉戶安眠百病生。每憶嘉陵江上路，插花藉草醉清明。
春晚感事二首  其二 陸游 
寒食梁州十萬家，鞦韆蹴鞠尚豪華。犢車轣轆歸城晚，爭碾平蕪入亂花。
春晚園中作 陸游 
杏子青青梅子酸，山園轉眼又春殘。老懷豈復小年樂，病骨不禁清曉寒。學術背時甘義墮，功名無路久心闌。蠶收麥熟吾何恨，但遣銀杯似海寬。
題夷堅志後 陸游 
筆近反離騷，書非支諾皋。豈惟堪史補，端足擅文豪。馳騁空凡馬，從容立斷鼇。陋儒那得議，汝輩亦徒勞。
幽居 陸游 
小舫藤爲纜，幽居竹織門。短籬圍藕蕩，細路入桑村。魚膾槎頭美，醅傾粥面渾。殘年謝軒冕，猶足號黎元。
聞鳥聲有感二首  其一 陸游 
小市提壺酤濁酒，東陂脫袴插青秧。歸來靜卧茅簷底，如覺閑中白日長。
聞鳥聲有感二首  其二 陸游 
流年冉冉去無情，日夜溪頭布穀聲。城郭雖存人換盡，令威應悔學長生。
與子虡子坦坐龜堂後東窗偶書 陸游 
時鳥朝暮鳴，芳草日夜生。春風捨我去，歲律俄崢嶸。綴簇繭白白，出陂稻青青。鳴機織苧葛，暑服亦已成。小兒結山房，窗戶頗疏明。萬事不挂眼，朱黄浩縱橫。佳哉東北風，吹下讀書聲。功名詎敢望，且復慰父兄。
行年 陸游 
行年過七十，與世兩相忘。墨沼龜魚樂，藥園芝晝香。吾生一蟲臂，世路幾羊腸。楮弁新裁就，翛然學道裝。
東窗小酌二首  其一 陸游 
烏帽翩僊白苧凉，東窗隨事具杯觴。流年不貸世人老，造物能容吾輩狂。藤葉成陰山鳥下，檜花滿地蜜蜂忙。何人畫得農家樂，咿軋繅車隔短牆。
東窗小酌二首  其二 陸游 
市塵遠不到林塘，嫩暑軒窗晝漏長。蠶妾趁時爭鹽繭，農夫得雨正移秧。徒行有客驚頑健，爛醉無人笑老狂。却掩庵門徑投枕，鼾聲雷起撼藜床。
西林傅庵主求定庵詩二首  其一 陸游 
粥後鐘魚未動時，夜燈仍對碧琉璃。不須更說能生慧，枯木寒灰也自奇。
西林傅庵主求定庵詩二首  其二 陸游 
業力驅人舉世忙，西林袖手一爐香。未能成佛渾閑事，十劫看渠坐道場。
夏日五首  其一 陸游 
將雛燕子漸離巢，過母龍孫已放梢。日出並湖初曬網，雨餘乘屋旋添茅。家貧舊業元知廢，身老微官久合拋。莫恨門前車馬絕，豈無農圃與論交。
夏日五首  其二 陸游 
過眼春光久已空，曬絲擣麥又匆匆。新泥滿路梅黄雨，古木號山月暈風。角黍茭新間樽俎，靈符墨溼照房櫳。歲華不爲衰翁駐，且付餘生一笑中。
夏日五首  其三 陸游 
吳中五月暑猶微，竟日南堂坐掩扉。綠樹露香鶯獨語，畫廊風惡燕雙歸。三千界內人人錯，七十年來念念非。投老萬緣俱掃盡，從今僧亦不須依。
夏日五首  其四 陸游 
雨斷雲歸旋作晴，尚餘紅溼在簾旌。燕雛掠地飛無力，梅子臨池墜有聲。米粣解包供午餉，萍齏傍枕析朝酲。此翁不負頑軀處，捫腹時時繞舍行。
夏日五首  其五 陸游 
梅雨初收景氣新，太平阡陌樂閑身。陂塘漫漫行秧馬，門巷陰陰挂艾人。白葛烏紗稱時節，黄雞綠酒聚比鄰。掀髯一笑吾真足，不爲無錐更嘆貧。
夜酌 陸游 
酒淥孤燈夜，梅黄細雨天。聊成顧影醉，復作曲肱眠。腰下蘇秦印，囊中趙壹錢。丈夫隨所遇，底處不陶然。
夏夜四首  其一 陸游 
夏夜誰知亦自長，幽居渺在水雲鄉。月侵竹簟清無暑，風度衣篝潤有香。棲鵲自驚移別樹，流螢相逐過橫塘。放翁尚苦餘酲在，細綆銅瓶落井床。
夏夜四首  其二 陸游 
山崦風生鵩嘯悲，柴門月上樹陰移。熏衣汗雨初乾後，把卷蚊雷不動時。孤悶難禁終歲病，浮生易滿百年期。釣竿只待清秋近，一棹烟波信所之。
夏夜四首  其三 陸游 
展轉紗幮睡不成，一藤扶憊繞廊行。月昇雙鵲移枝宿，露下孤螢綴蔓明。汲井忽驚人已起，開門堪嘆事還生。羽衣道帽從吾好，柏子烟中起磬聲。
夏夜四首  其四 陸游 
龜息綿綿破五更，起扶藤杖並南榮。擇栖孤鵲尚三匝，司旦老雞俄一鳴。移坐徐看山月吐，脫巾聊受水風清。不知竟是真仙未，夜夜神遊白玉京。
泛舟 陸游 
水鄉元不減吳松，短櫂沿洄野興濃。鬰鬰冬青森翠葆，離離夜合散紅茸。村深初度穿林笛，寺近先聞出塢鐘。歸路夕陽猶滿岸，憑舷一笑覽衰容。
感舊六首  其一 陸游 
要識梁州遠，南山在眼邊。霜郊熊撲樹，雪路馬蒙氈。慘淡遺壇側，蕭條古廟壖。百詩猶可想，嘆息遂無傳。
感舊六首  其二 陸游 
夜涉南沮水，朝過小益城。梯山天一握，度棧土微平。雨近秦雲暗，霜高隴月明。至今孤夢裏，喝馬有遺聲。
感舊六首  其三 陸游 
早發金堆市，更衣石柜亭。灘聲秋後壯，山色雨餘青。道濘愁車轍，橋危避駝鈴。功名竟何在，撫事感頹齡。
感舊六首  其四 陸游 
塵土暗貂裘，森然白髮稠。年光真衮衮，吾事竟悠悠。馬宿平沙夜，烽傳絕塞秋。故人零落盡，追寫只添愁。
感舊六首  其五 陸游 
凜凜隆中相，臨戎遂不還。塵埃出師表，草棘定軍山。壯氣河潼外，雄名管樂間。登堂拜遺像，千載愧吾顔。
感舊六首  其六 陸游 
我思杜陵叟，處處有遺蹤。錦里瞻祠柏，綿州吊海棕。蹉跎悲櫪驥，感會失雲龍。生世後斯士，吾將安所從。
書喜 陸游 
雨足郊原正得晴，地綿萬里盡春耕。陰陰阡陌桑麻暗，軋軋房櫳機杼鳴。亭鼓不聞知盜息，社錢易斂慶秋成。天公不負書生眼，留向人間看太平。
自詠 陸游 
平生萬事付憨癡，兀兀騰騰到死時。夜踏亂雲過略彴，曉分寒溜注軍持。束薪山客招烹石，渡海蕃僧乞製碑。作箇生涯君勿笑，拄天勳業亦兒嬉。
露坐二首  其一 陸游 
旋削甘瓜進酒卮，斷雲漠漠斗離離。北臨積水風來壯，東恨長林月上遲。秋近不堪聞急杵，夜凉已復怯輕絺。天孫老抱河梁恨，豈獨人生事可悲。
露坐二首  其二 陸游 
岸幘臨窗意未便，又拖筇杖出庭前。清秋欲近露霑草，皎月未升星滿天。過埭船爭明旦市，蹋車人廢徹宵眠。齊民一飽勤如許，坐食官倉每惕然。
親舊或見嘲終歲杜門戲作解嘲 陸游 
十年蕭散住林間，只是幽居不是閑。續得茶經新絕筆，補成僧史可藏山。詩題紫閣憑雲寄，藥報青城附鶴還。自笑何曾總無事，枉教人道閉柴關。
北窗 陸游 
寒泉斷藕素絲長，紋簟開瓜碧玉香。午睡覺來桐影轉，無人可共北窗凉。
新秋以窗裏人將老門前樹欲秋爲韵作小詩十首  其一 陸游 
殘暑無多日，幽居近小江。酒醒中夜起，松月入山窗。
新秋以窗裏人將老門前樹欲秋爲韵作小詩十首  其二 陸游 
陸子江海人，所願守節死。潮生釣瀨邊，月落菱歌裏。
新秋以窗裏人將老門前樹欲秋爲韵作小詩十首  其三 陸游 
小智每自私，大患緣有身。孰能忘彼己，吾將友斯人。
新秋以窗裏人將老門前樹欲秋爲韵作小詩十首  其四 陸游 
野艇千錢買，明當泛渺茫。但能容一榼，家具不須將。
新秋以窗裏人將老門前樹欲秋爲韵作小詩十首  其五 陸游 
立朝紹興間，猶及見諸老。魂夢不可逢，丘墳閉秋草。
新秋以窗裏人將老門前樹欲秋爲韵作小詩十首  其六 陸游 
朝真方捨杖，步月始開門。零落山花後，經旬掩綠樽。
新秋以窗裏人將老門前樹欲秋爲韵作小詩十首  其七 陸游 
唐虞雖已遠，至道豈無傳。度日一編裏，懷人千載前。
新秋以窗裏人將老門前樹欲秋爲韵作小詩十首  其八 陸游 
秋風昨夜來，聲滿梧桐樹。故人渺天末，此夕誰與度。
新秋以窗裏人將老門前樹欲秋爲韵作小詩十首  其九 陸游 
少年雖婚宦，淡然本無欲。婆娑三畝園，自嘆不啻足。
新秋以窗裏人將老門前樹欲秋爲韵作小詩十首  其一○ 陸游 
無食妨何事，吾兒可散愁。焚香正巾褐，聽汝讀春秋。
食新有感貧居久蔬食至是方稍得肉 陸游 
壯遊車轍遍天涯，晚得祠官不去家。優老每慚千載遇，食新又嘆一年加。出波魚美如通印，下棧羊肥抵卧沙。捫腹笑歌仍索酒，不嫌鄰舍怪讙譁。
秋夕露坐作 陸游 
銀河半落露華清，南斗闌干北斗明。冉冉方悲老將至，纖纖又嘆月初生。酒床細滴香浮甕，衣杵相聞聲滿城。萬卷讀書無用處，却將耕稼報昇平。
有年 陸游 
不向神林乞雨晴，天公自解相西成。急符收盡無逋賦，新酒沽多足笑聲。外戶徹扃停夕柝，齊民相勸力春耕。傳聞夜市連三鼓，却恨龐公不入城。
大雨 陸游 
北風挾驕雲，突起塞宇宙。赫日初未西，盼轉失白晝。翻空黑幟合，列陣奇鬼鬭。雨鏃飛縱橫，雷車助奔驟。平階水入戶，溝瀆不能受。對面語不聞，持繖避屋漏。兒童抱圖書，衣屨那暇救。縱暴理豈長，忽已收簷霤。比鄰更相勞，捃拾如過寇。老子獨癡頑，長歌對醇酎。
東西家 陸游 
東家雲出岫，西家籠半山。西家泉落澗，東家鳴佩環。相對籬數掩，各有茆三間。芹羹與麥飯，日不廢往還。兒女若一家，雞犬意自閑。我亦思卜鄰，餘地君勿慳。
予自春夏屢病至立秋而愈作長句自賀 陸游 
良藥扶衰抵萬金，漸加糜粥輟呻吟。溪風拂簟有秋意，山影半庭生夕陰。薄俗只成驚老眼，幽居正得遂初心。岸巾待月欄干曲，更覺天公愛我深。
七月十一日雨後夜坐戶外觀月 陸游 
浴罷淡無事，岸幘臨前軒。雷雨始退散，雲月相吐吞。風蟬斷還續，枝間終夕喧。露螢闔復開，熠熠綴草根。殘暑會當去，孰敢厭炮燔。四時莽相代，所嘆歲月奔。歡悰挽不留，白髮生無根。兒女日夜長，子且復有孫。澗松偶未薪，野鶴猶孤鶱。華表幸來歸，餘事何足言。
王與道尚書挽詞二首  其一 陸游 
朗朗百間屋，汪汪千頃陂。直能彰主聖，清不願人知。許國多艱日，逢辰獨斷時。人猶望霖雨，殄瘁不勝悲。
王與道尚書挽詞二首  其二 陸游 
昔遇開藩日，嘗叨下榻榮。從容陪讌笑，傾倒及平生。借譽言猶在，懷知涕易橫。終慚五字句，不盡百年情。
初秋 陸游 
雨氣排殘暑，風聲送早秋。拂窗聞葉落，繞井看螢流。卧起須人助，炊舂尚自謀。蕭條歲將晚，百慮入搔頭。
感秋 陸游 
秋色關河外，秋聲天地間。壯士感此時，朝鏡凋朱顔。一身寄空谷，萬里夢天山。噫嗚怒眥裂，憤激悲涕潸。古來真龍駒，未必置天閑。長松倒澗壑，委棄同蓁菅。得志未可測，談笑濟時艱。凜然出師表，一字不可刪。
北窗試筆 陸游 
老來日月速，去若弦上箭。方看出土牛，已復送巢燕。清晨覓縑衣，正午廢紈扇。北窗小雨餘，盆山鬰葱蒨。病體爲之輕，一笑玩筆硯。雖無顔柳工，揮灑亦忘倦。紙窮墨漸燥，蛇蚖爭入卷。屬兒善藏之，勿遣俗子見。
秋思四首  其一 陸游 
秋毫不受俗塵侵，隨處悠然一散襟。天際挂虹初斷雨，雲頭翳日又成陰。引泉北澗長澆竹，拂榻西窗自霑琴。藥石掃空身便健，始知萬事要無心。
秋思四首  其二 陸游 
雨長蒼苔滿釣磯，坐令秋暑斂餘威。天高月破殘雲出，野曠風驚蠹葉飛。終歲鉏犁猶不飽，萬家碪杵獨無衣。早知竟坐儒冠誤，射虎南山未必非。
秋思四首  其三 陸游 
身似龐翁不出家，一窗自了淡生涯。山薑零落初成子，石竹凄凉半吐花。寒澗挹泉供試墨，墮巢篝火喚煎茶。掩關本意君知否，兩耳衰年不耐譁。
秋思四首  其四 陸游 
老懷不慣著閑愁，信脚時爲野外遊。過雁未驚殘月曉，片雲先借一天秋。村醅似粥家家醉，社肉如林處處留。七十已稀今又過，問君端的更何求。
新凉二首  其一 陸游 
山居謝來客，病體喜新凉。幽草上牆綠，落花霑土香。捐書心自息，聽雨夢偏長。菰葉鄰人餉，欣然獨舉觴。
新凉二首  其二 陸游 
菰首初離水，薑芽淺漬糟。粳香等炊玉，韭美勝炮羔。露下殘蕪溼，風生萬木號。從今更何事，痛飲讀離騷。
自遣 陸游 
踽踽人間未死身，鄉閭共敬六朝民。睡無由著緣多感，醉不能成坐一貧。幽屏最憎蟲吊夜，狂吟略似鳥鳴春。也知世俗誰知我，猶待君王獵渭濱。
自規 陸游 
曲肱飲水彼何人，汝獨何爲厭賤貧。大節勿汙千載史，少時便盡百年身。圖書幸可傳遺業，雞黍何妨約近鄰。今日仲秋還小雨，剩鉏麥壟待新春。
感舊四首末章蓋思有以自廣  其一 陸游 
庚寅歲入巴東峽，卧聽清猿月下聲。二十九年窮未死，却思當日似前生。
感舊四首末章蓋思有以自廣  其二 陸游 
百堂小益最初程，朱棧青崖照眼明。十日經行圖障裏，時時馬上聽鶯聲。
感舊四首末章蓋思有以自廣  其三 陸游 
路入梁州似掌平，鞦韆蹴鞠趁清明。未論日遠長安近，且喜南山天際橫。
感舊四首末章蓋思有以自廣  其四 陸游 
青城山裏屏風疊，太華峰頭腰带鞓。跨鶴橫空吾欲去，九秋月露看青冥。
秋日獨酌 陸游 
草木秋始繁，黄碧照籬落。雖云各有時，意緒終索莫。老人固多感，對此聊命酌。風霜肅萬物，過雁在寥廓。吾當識其大，微物不足託。何以豁曠懷，短章可時作。
夙興 陸游 
草堂風雨少睡眠，骨冷始覺非壯年。水鳥長鳴聲戛然，庭中棲鴉亦已翩。老人清餓如龜蟬，起坐甚愛小窗妍。一生宦遊膏火煎，歸來杜門氣粗全。人看雖不直一錢，知我自有穹穹天。賦詩稿成棄不傳，殘鐘斷磬知誰編。
身世 陸游 
身世浮沉等一漚，卧看校尉例封侯。青燈微火藥鐺夜，淡月凄風衣杵秋。醉裏不辭嘲兀兀，吟邊時得寄悠悠。即今老眼無開處，又向城南倚寺樓。
憶昔 陸游 
憶自梁州下益州，身閑處處醉紅樓。早知虛起彈冠意，悔不常爲秉燭遊。詩思已慚馳陣馬，目光猶覺射車牛。蓮峰日觀何時到，下看人間萬里秋。
豐歲 陸游 
豐歲歡聲動四鄰，深秋景氣粲如春。羊腔酒擔爭迎婦，鼉鼓龍船共賽神。處處喜晴過甲子，家家筑屋趁庚申。老翁欲伴鄉閭醉，先辦長衫紫領巾。
村居 陸游 
孤村淺浦近江城，西折坡陁一嶺橫。墟落烟生含暮色，園林風勁作秋聲。年豐租稅無逋負，酒熟鄉鄰遞送迎。老病愈知難報國，只將高枕送餘生。
中秋夜半後無雲而月色微淡尤爲絕景 陸游  洞庭湖
輕烟薄靄九霄寒，素月渾如隔縠看。此夕洞庭應更好，誰能從我跨青鸞。
夜賦 陸游 
老人不食覺魂清，怳若身遊白玉京。夜靜月驚林鵲起，水凉風颭露荷傾。昏燈一點窺孤夢，畫角三終轉五更。欲醉海山還懶去，且携羽扇憩青城。
遣興 陸游 
學廢文章傳世少，身閑車馬過門疏。壯心易盡彘肩酒，義氣肯貪熊掌魚。列聖仁恩深雨露，兩京宮闕尚丘墟。素懷華渭嗟誰問，且作狂歌楚接輿。
秋賽 陸游 
柳姑廟前烟出浦，冉冉縈空青一縷。須臾散作四山雲，明日來爲社公雨。小巫屢舞大巫歌，士女拜祝肩相摩。芳茶綠酒進雜遝，長魚大胾高嵯峨。常年徵科煩箠楚，縣家血溼庭前土。妻啼兒號不敢怨，期會常憂累官府。今年家家有餘粟，縣符未下輸先足。木刻吏，蒲作鞭。自然粟帛如流泉，儲積不愁無九年。
寄題周丞相平園 陸游 
先生道心平如砥，秋毫忿慾何曾起。漫將周易著床頭，本不洗心那洗耳。先生國論如砥平，三朝倚之作權衡。泰階兩兩元不動，自然萬里無欃槍。如今歸來曲肱卧，世事無窮俱看破。不栽桃李不鉏蘭，山僧野叟時來過。吾儕七十固已壽，更到期頤亦何有。倘知生死本自平，拈放一邊如把酒。
雨三日歌 陸游 
秋風戒寒雨三日，空村無人暮蕭瑟。北窗書生萬卷書，齒豁頭童真可惜。輪囷新蟹黄欲滿，磊落香橙綠堪摘。興來尚能氣吞酒，詩成不覺泪漬筆。士生蓬矢射四方，掃平河雒吾儕職。湖中隱士倘可逢，握手與君談至夕。
戲作治生絕句 陸游 
治生何用學陶朱，少許能慳便有餘。惜酒已停晨服藥，省油仍廢夜觀書。
龜堂雜題四首  其一 陸游 
龜堂端是無能者，妄想元無一事成。最後數年尤可笑，飽餐甘寢送浮生。
龜堂雜題四首  其二 陸游 
癡頑老子老無能，遊惰農夫酒肉僧。閉著庵門終日睡，任人來喚不曾譍。
龜堂雜題四首  其三 陸游 
長腰玉粒出新舂，秋穫真成畝一鍾。衣食粗供官賦足，何妨世世作耕農。
龜堂雜題四首  其四 陸游 
冷雨蕭蕭澀不晴，亂書圍坐正縱橫。忽聞小甕新醅熟，急喚兒童洗破觥。
偶讀陳無己芍藥詩云一枝剩欲簪雙髻未有人間第一人蓋晚年所作也爲之絕倒戲作小詩 陸游 
少年妄想已癡絕，鏡裏何堪白髮生。縱有傾城何預汝，可憐元未解人情。
村舍 陸游 
過埭六七里，並江三四家。潮生魚滬短，風起鴨船斜。世守桑麻業，長無市井譁。
雨中作 陸游 
雨聲可愛秋方見，睡味無窮老始知。半醉擁衾支倦枕，誰能三復放翁詩。
江郊 陸游 
白草江郊暮，青帘野店秋。喧呼估船客，嵬峨飲家流。老豈題橋柱，愁惟倚寺樓。更傷昏澀眼，烟際數歸牛。
閑趣三首  其一 陸游 
被擁聽秋雨，兒扶上夜香。甑炊霜後稻，糟漬社前薑。馬病空思路，僧歸却住房。風扉久嘔軋，錯認櫓聲長。
閑趣三首  其二 陸游 
飯滿七綴鉢，香凝百衲窗。雨聲酣曉枕，燈燼落秋釭。疾豎元知遯，天魔亦已降。超然對兒子，未愧鹿門龐。
閑趣三首  其三 陸游 
老至衰滋劇，秋高病尚侵。坐看兒學字，卧聽客彈琴。囷滿雀方鬭，栖寒雞欲瘖。世情元自懶，不是事違心。
小飲 陸游 
莫笑放翁顛，歌呼覆酒船。雙螯初斫雪，珍鮝已披綿。寒雨連旬日，新橙又一年。更須重九到，作意菊花前。
作字 陸游 
整整復斜斜，翩如風際鴉。書成半行草，眼倦正昏花。未辦倉盛筆，寧能錐畫沙。老夫端可愧，頭白不名家。
晝睡起偶賦 陸游 
蝴蝶與蒙莊，頹然寓一床。日隨香篆過，夢逐雨聲長。酒喜新篘綠，橙如故歲黄。昏昏還隱几，誰識老龜堂。
小舟過吉澤效王右丞 陸游 
澤園霜露晚，孤村烟火微。本去官道遠，自然人迹稀。木落山盡出，鐘鳴僧獨歸。漁家閑似我，未夕閉柴扉。
湖山雜賦五首  其一 陸游 
門前天鏡倒千峰，舍後菰蒲與海通。乘興出遊無遠近，烟波何處覓孤篷。
湖山雜賦五首  其二 陸游 
一生到處賈胡留，身屬官倉不自由。白首歸來更何恨，十年爛醉石帆秋。
湖山雜賦五首  其三 陸游 
東西相望兩湖橋，來往無時一畫橈。買酒每尋村市步，煮蔬時就野僧寮。
湖山雜賦五首  其四 陸游 
不到梅山二十霜，望中常似隔他鄉。一杯罌粟紗燈下，最憶初寒宿上方。
湖山雜賦五首  其五 陸游 
烟中一棹小江秋，憶上牛頭倚寺樓。今日籬邊殘照裏，却從西北望牛頭。
太息四首  其一 陸游 
早歲元于利欲輕，但餘一念在功名。白頭不試平戎策，虛向江湖過此生。
太息四首  其二 陸游 
書生忠義與誰論，骨朽猶應此念存。砥柱河流僊掌日，死前恨不見中原。
太息四首  其三 陸游 
自古才高每恨浮，偉人要是出中州。即今未必無房魏，埋沒胡沙死即休。
太息四首  其四 陸游 
關輔堂堂墮虜塵，渭城杜曲又逢春。安知今日新豐市，不有悠然獨酌人。
學書 陸游 
九月十九柿葉紅，閉門讀書人笑翁。世間誰許一錢直，窗底自用十年功。老蔓纏松飽霜雪，瘦蛟出海拏虛空。即今譏評何足道，後五百年言自公。
晚興 陸游 
壯遊車轍遍天涯，晚落農桑不自知。許國雖堅身遽老，讀書未倦眼先衰。雲深嶺路樵歸晚，雨細江亭渡發遲。一事猶堪慰孤寂，錦囊傾倒有新詩。
秋晴見天際飛鴻有感 陸游 
新晴天宇色正青，群鴻高鶱在冥冥。兒童相呼共仰視，我亦扶杖來中庭。豐年到處稻粱滿，胡不暫下栖沙汀。應須江海寄曠快，肯爲霜雪嗟飄零。書生可笑不自喜，憔悴久翦籠中翎。鷗波萬里每愧杜，鶴化千載知非丁。風前哀號漫激烈，月下孤影常竛竮。詩成欲寫復懶去，誦似溪友聲泠泠。
初寒獨居戲作 陸游 
開殼得紫栗，带葉摘黄甘。獨卧維摩室，誰同彌勒龕。宗文樹雞柵，靈照挈蔬籃。一段無生話，燈籠可與談。
夢觀牡丹 陸游 
忘却晨梳滿把絲，楝花嫌不似胭脂。起來一笑看清鏡，惟插梨花却較宜。
書喜三首  其一 陸游 
水際柴荆鍵不開，野人相覓漫敲推。寒鴉陣黑疑雲過，老木聲酣認雨來。酒價日低常得醉，官租時辦不勞催。平生未省如今樂，却笑傍觀誤見哀。
書喜三首  其二 陸游 
今年端的是豐穰，十里家家喜欲狂。俗美農夫知讓畔，化行蠶婦不爭桑。酒坊飲客朝成市，佛廟村伶夜作場。身是閑人新病愈，剩移霜菊待重陽。
書喜三首  其三 陸游 
滿川秋穫重赬肩，拾穗兒童擁道邊。夜夜江村無吠犬，家家市步有新船。奪攘不復憂山越，安樂渾疑是地仙。惟有衰翁最知達，避胡猶記建炎年。
小飲罷行至湖塘而歸 陸游 
社酒真如粥面濃，朱顔頃刻換衰容。霜輕已覺樹摇落，雲起始知山疊重。梅市魚歸衝雨棹，寶林人定隔城鐘。此翁大似遊僧樣，爐暖窗深又過冬。
病雁 陸游 
蘆洲有病雁，雪霜摧羽翰。不辭道路遠，置身湖海寬。稻粱亦滿目，鳴聲自辛酸。我正與此同，百憂雙鬢殘。東歸忽十載，四忝侍祠官。雖云幸得飽，早夜不敢安。乃知學者心，羞愧甚饑寒。讀我病雁篇，萬鍾均一簞。
澤居 陸游 
澤居僅足不求餘，曠快真同縱壑魚。平日酷憎蠅附驥，暮年肯作鶴乘車。齒摇但煮岷山芋，眼澀惟觀胄監書。此際自應還往絕，本無心與俗人疏。
秋穫歌 陸游 
牆頭累累柿子黄，人家秋穫爭登場。長碓擣珠照地光，大甑炊玉連村香。萬人牆進輸官倉，倉吏{炙火=肉}冷不暇嘗。訖事散去喜若狂，醉卧相枕官道傍。數年斯民阨兇荒，轉徙溝壑殣相望。縣吏亭長如餓狼，婦女怖死兒童僵。豈知皇天賜豐穰，畝收一鍾富萬箱。我願鄰曲謹蓋藏，縮衣節食勤耕桑。追思食不饜糟糠，勿使水旱憂堯湯。
戊午重九 陸游 
朋舊相望天一涯，登高結伴只鄰家。秋風自欲吹紗帽，衰鬢何曾泥菊花。藥市神仙思益部，糕盤節物記京華。自憐病後歡悰薄，小醉歸來日未斜。
重九懷獨孤景略 陸游 
昔逢重九日，初識獨孤君。並轡洮河馬，聯詩劍閣雲。已悲吳蜀遠，更嘆死生分。安得持卮酒，澆君丈五墳。
晨鏡 陸游 
晨起覽清鏡，有叟鬢已皤。馘黄色類梔，面皺紋如鞾。熟視但驚嘆，初不相誰何。久乃稍醒悟，舉手自摩挲。與汝周旋久，流年捷飛梭。生當老病死，求脫理則那。切勿彊撐拄，據鞍效廉頗。惟須勤把酒，暫遣衰顔酡。
秋霽遣懷 陸游 
陸生少日心膽壯，萬里憑陵寄疏放。玉關曾誓馬革裹，滄海豈憂魚腹葬。人生富貴本細事，釣筑逢時俱將相。正令不遇亦何慊，藥鑱丹爐老青嶂。今年秋晚苦多雨，三十六溪新綠漲。極知世事不足論，霽日小舟行可榜。
屏迹 陸游 
昔者航濤江，雲山迎我東。擊楫誓江神，永託冥冥鴻。十年桑榆暖，萬事馬牛風。邇來愈屏迹，庭戶深蒿蓬。就甕挹新醅，傍畦擷晚菘。鄰曲或念我，小鮮亦時供。喟然撫几嘆，恨今已龍鍾。向使早十年，何愧柴桑翁。
初寒 陸游 
今日霜露冷，凜然悲暮秋。垂帷跨微火，發篋出輕裘。徂歲逝將換，殘生愈覺浮。一杯還自閔，小獵記梁州。
風雨 陸游 
風雨從北來，萬木皆怒號。入夜殊未止，聲亂秋江濤。渺然老書生，白頭卧蓬蒿。閉門不敢出，裂面風如刀。鄰人閔我寒，牆頭過濁醪。時哉一昏醉，新橙宜蟹螯。
龜堂自詠二首  其一 陸游 
龜堂一老翁，短褐立秋風。時過同籬菊，身衰似井桐。新霜萬瓦白，朝日數欞紅。且復尋書卷，悠然度歲窮。
龜堂自詠二首  其二 陸游 
采藤持織履，剝楮治爲冠。看劍心空壯，騎驢骨本寒。病多辭酒伴，老甚解祠官。賴有扁舟在，秋濤萬里寬。
閑居初冬作 陸游 
香碗蒲團又一新，天將閑處著閑身。東窗換紙明初日，南圃移花及小春。婦女晨炊動井臼，兒童夜誦聒比鄰。早知閭巷無窮樂，悔不終身一幅巾。
病中排悶 陸游 
面骨崢嶸鬢雪新，承平版籍有遺民。心雖願繼無傳學，力不能支已廢身。開卷眼昏如隔霧，擁爐肺渴欲生塵。老龐亦有兒孫念，付與天公不問人。
季秋已寒節令頗正喜而有賦 陸游 
霜降今年已薄霜，菊花開亦及重陽。四時氣正無愆伏，比屋年豐有蓋藏。風色蕭蕭生麥隴，車聲碌碌滿魚塘。老夫亦與人同樂，醉倒何妨卧道傍。
秋懷 陸游 
形骸歲歲就枯朽，意氣時時猶激昂。水遠浮鷗方浩蕩，霜高殘菊更芬芳。人皆有舌是非在，劫未成灰時世長。三百里湖行自復，子孫努力事耕桑。
吳體寄張季長 陸游 
九月十月天雨霜，江南劍南途路長。平生故人阻携手，萬里一書空斷腸。人生彊健已難恃，世事變遷那可常。兩家子孫各長大，他年窮達毋相忘。
嘲畜貓 陸游 
甚矣翻盆暴，嗟君睡得成。但思魚饜足，不顧鼠縱橫。欲騁銜蟬快，先憐上樹輕。朐山在何許，此族最知名。
立冬日作 陸游 
室小財容膝，牆低僅及肩。方過授衣月，又遇始裘天。寸積篝爐炭，銖稱布被綿。平生師陋巷，隨處一欣然。
初冬 陸游 
志士逢秋已自傷，老人况復惜年光。正看溪碓舂粳滑，又見山坡下麥忙。桐落井床多槁葉，菊殘衫袂尚餘香。讀書有課真當勉，剩貯明膏伴夜長。
醉題 陸游 
生來避世傲公卿，海內無人識姓名。九節筇邊秋萬里，長明燈下雨三更。心安白髮何勞掃，藥熟黄金固可成。只待蓬壺賦詩罷，却來京洛看昇平。
新作火閣二首  其一 陸游 
旋設篝爐下紙簾，樂哉容膝似陶潜。囊中佩藥無時服，架上堆書信手拈。似玉秋菰殊未老，如雲宿麥不須占。掃空祠祿吾何欠，陋巷簞瓢易屬厭。
新作火閣二首  其二 陸游 
山路霜清葉正黄，地爐火暖夜偏長。中安煮藥膨脝鼎，傍設安禪曲录床。木槁不知年自往，雲閑已與世相忘。更闌坐穩人聲靜，時聽風簾響暗廊。
舍北行飯 陸游 
蔓絡疏籬草滿塘，飽嬉聊復步斜陽。一霜驟變千林色，兩犢新犁百畝荒。野寺僧殘尚鐘鼓，官堤舟過見帆檣。歸來笑補空囊課，寒日誰知亦自長。
遣興二首  其一 陸游 
轍迹當年遍九州，晚歸始解卧林丘。愛身每戒玉抵鵲，養氣要如刀解牛。柔櫓摇殘天鏡月，短筇領盡石帆秋。儘言未辦常扃戶，竟是吾身得自由。
遣興二首  其二 陸游 
出仕纔堪斗大州，初歸便擬筑糟丘。虛名大似月蟾兔，榮路久如風馬牛。唧唧悲蛩常吊夜，蕭蕭蠹葉更禁秋。靜觀世事頻興嘆，千載前時有許由。
舟中三首  其一 陸游 
柂邊潮水落還生，篷底寒燈滅復明。約束長年牢繫纜，報人風雨有鼉鳴。
舟中三首  其二 陸游 
蕭蕭風雨小江秋，不是愁人亦合愁。忽聽疏鐘知寺近，笑尋沙路上牛頭。
舟中三首  其三 陸游 
龕山古戍更漏聲，白塔小市燈火明。六十年間幾來往，依然惻愴路傍情。
雨夜感舊 陸游 
雨來猛打窗，燈暗猶照壁。老人耿不寐，撫事悲夙昔。風生桔柏渡，馬病金牛驛。裊枝猿下飲，登樹熊自擲。危巢窺鶻栖，深雪見虎迹。至今清夜夢，猶想嶓山碧。廢棄謝功名，老疾輟行役。賦詩雖不工，聊用慰今夕。
夜聞落葉 陸游 
我行出柴門，初喜春草生。俛仰幾何時，落葉終夜聲。嗟我日益老，抱疾况未平。晨興就盥櫛，顧亦彊支撐。齋中有兩童，熟視不能名。定非張睢陽，大笑頹冠纓。死至人所同，此理何待評。但有一可恨，不見復兩京。
閉門 陸游 
閉門高卧鏡湖傍，元自無閑可得忙。泛罷杯觴餘菊苦，玩殘指爪带橙香。燈昏共度空階雨，蛩冷偏依丈室床。不待衰年宦情盡，未來如雁到衡陽。
祠祿滿不敢復請作口號三首  其一 陸游 
今年高謝武夷君，飯豆羹藜亦所欣。參透莊生齊物論，掃空韓子送窮文。心如脫阱奔林鹿，迹似還山不雨雲。猶幸此身强健在，鄉鄰爭看布襦裙。
祠祿滿不敢復請作口號三首  其二 陸游 
祠庭八載竊榮名，一飽心知合自營。牘後落銜便手倦，月頭鎸俸喜身輕。弊衣不補惟頻結，濁酒難謀且細傾。賴有東皋堪肆力，比鄰相喚事冬耕。
祠祿滿不敢復請作口號三首  其三 陸游 
白首還山不自存，天書四降海邊村。慚非故將前侯比，誤辱優賢養老恩。龜壽自應能食氣，鶴歸那得更乘軒。從今再草公車奏，惟有挂冠神武門。
過鄰家 陸游 
扶杖過吾鄰，相誇自在身。年豐稱貸少，酒賤往來頻。群散雞歸柵，聲喧雀噪囷。丁寧語兒子，切勿厭沉淪。
舍北野望四首  其一 陸游 
短景妨遊興，長歌慰作勞。葉凋西埭近，水落北橋高。病每隨時劇，衰難與世鏖。旗亭新釀美，萬事一秋毫。
舍北野望四首  其二 陸游 
斷壟圍蔬圃，枯桑繫釣查。經行橋獨木，佇立路三叉。野卉棲孤蝶，平川起亂鴉。搘筇無定處，興盡即還家。
舍北野望四首  其三 陸游 
溪彴通西崦，山蹊繚北村。殘霞明水面，落葉擁籬根。野父編龍具，樵兒習兔園。吾今井蛙耳，敢復慕鵬鯤。
舍北野望四首  其四 陸游 
早歲遭逢異，中年促召頻。馳驅猶許國，卧起已須人。藥石三秋病，風波萬里身。籬門殘照裏，慘淡易傷神。
書感 陸游 
常記當年賦子虛，公卿交口薦相如。豈知鶴髮殘年叟，猶讀蠅頭細字書。出處幸逃千載笑，功名從負此心初。荒園落葉紛如積，日暮歸來自荷鋤。
冬夜爐邊小飲 陸游 
擁爐可使曲身直，飲酒能回槁面紅。若使金丹真入手，飛騰亦在立談中。
龜堂獨酌二首  其一 陸游 
幅巾蕭散餞餘齡，江左諸賢可乞靈。護枕小屏圖紫閣，映窗矮卷寫黄庭。曠懷與世元難合，幽句何人可遣聽。一酌蘭溪遺萬事，時看牆底卧長瓶。
龜堂獨酌二首  其二 陸游 
一榼蘭溪自獻酬，徂年不肯爲人留。巴山頻入初寒夢，江月偏供獨夜愁。越石壯心雞喔喔，子卿歸信雁悠悠。天生我輩初何用，病骨支離又過秋。
冬夜作短歌 陸游 
饑鼠窺殘燈，寒犬踏枯葉。小室擁燎爐，清笳下危堞。老人素多疾，舉動常畏怯。衣裘視寒燠，日夜自調燮。食必按本草，下箸未嘗輒。體安疾自去，藥石無此捷。敢學李輕車，霸亭夜遊獵。况如馬新息，萬里聽鳶跕。欲求神氣住，先戒事物接。寧爲子光瘖，不效嗇夫喋。明晨一杯粥，趺坐橫白氎。無魚何足道，爲爾歌長鋏。
病愈 陸游 
倦榻呻吟每自哀，占蓍來告出餘災。自能洗研拂書几，時亦折花尋酒杯。久類寒蛟潜岫穴，忽如老馬噴風埃。霜晴爛熳東窗日，一笑山坡訪早梅。
自遣 陸游 
枳籬茅屋枕孤峰，偃盡初來手種松。睡少未成千里夢，愁深先怯五更鐘。中天日月逢真主，數畝桑麻伴老農。世事古今誰料得，不堪陂水照衰容。
感舊二首  其一 陸游 
君不見資中名士有李石，八月秋濤供筆力。初爲博士不暖席，晚補臺郎俄復斥。諸公熟睨亦太息，摧壓至死終不惜。生前何曾一錢直，沒後遺文價金璧。後之視今猶視昔，此事誠非一朝夕。山城舊廬暗荆棘，羸然諸孫守墳籍。撫孤我負朋友責，萬里詩成泪空滴。
感舊二首  其二 陸游 
君不見蜀師渾甫字伯渾，半生高卧蟆頤村。才不得施道則尊，死已骨朽名猶存。文章落筆數千言，上友離騷下招魂。望之眉宇何軒軒，高談浩若洪河翻。范尹敬如綺與園，方飾羔雁登衡門。小人謗傷實不根，妄指拱璧求瑕痕。窮通在公豈足論，浮雲終散朝陽暾。安得此老起九原，入贊國論蘇黎元。
寒雨中偶賦二首  其一 陸游 
鬢毛蕭颯齒根浮，徂歲翩翩肯暫留。窮巷多泥誰問疾，空階滴雨又經秋。自營可笑誇三窟，善守寧須筑百樓。但使胸中機事盡，一樽隨處送悠悠。
寒雨中偶賦二首  其二 陸游 
暮年心事與誰同，到處飄然一病翁。斷夢凄凉燈影裏，殘詩零落雨聲中。莫驚顔鬢渾非昨，略數朋儕已半空。祠祿上還猶負愧，何功班綴冠仙蓬。
壽考如富貴 陸游 
壽考如富貴，初亦不自知。邂逅偶不死，亦或至期頤。予少多疾恙，五十已遽衰。齒摇頷鬚白，蕭然蒲柳姿。俛仰忽二紀，卧病實半之。富貴不可求，壽亦豈汝私。萬事付自然，孰爲樂與悲。惟當老益學，易簀以爲期。
午飯二首  其一 陸游 
我望天公本自廉，身閑飯足敢求兼。破裘負日茆簷底，一碗藜羹似蜜甜。
午飯二首  其二 陸游 
民窮豐歲或無食，此事昔聞今見之。吾儕飯飽更念肉，不待人嘲應自知。
題王仲信畫水石橫幅 陸游 
王郎書逼楊風子，畫亦憑陵蜀兩孫。豈是天公憎絕藝，一生憔悴向衡門。
治圃 陸游 
槁蔓殘蕪滿幽圃，多具鉏耰課僮豎。非惟吾圃要翦除，亦恐爾輩成惰窳。老桂盤壑飽風霜，修篁當軒弄烟雨。一松孤立信豪傑，兩槐對植如賓主。珍禽揀枝春欲動，蠹穴掃空吾甚武。蘼蕪芽蘗已暗長，甘菊根芽亦潜吐。山薑澗蒲乃微草，露葉參差看仰俯。世間安得有遺才，位置要須令得所。
冬日感興十韵 陸游 
霧雨天昏曀，陂湖地阻深。蔽空鴉作陣，暗路棘成林。有客風埃裏，頻年老病侵。夢魂來二豎，相法欠三壬。舊憤開孤劍，新愁感斷砧。唐衢惟痛哭，莊舄正悲吟。瘦跨秋門馬，寒生夜店衾。但思全舊璧，敢冀訪遺簪。樓上蒼茫眼，燈前破碎心。長謠傾濁酒，慷慨壓層陰。
冬日出遊十韵 陸游 
吳會寒常薄，冬深略未冰。荒郊觀雉鬭，大澤見魚騰。釣艇頻容借，籃輿漸可乘。有時穿密篠，隨處倚枯藤。金石秦遺刻，衣冠禹舊陵。叢祠祈臘雪，小市試春燈。問路鉏畬叟，爭橋乞供僧。疏狂違俗久，衰疾與年增。干祿雖知耻，懸車愧未能。階官有微俸，醉髮任鬅鬙。
思蜀三首  其一 陸游 
園廬已卜錦城東，乘驛歸來更得窮。只道驊騮開道路，豈知魚鳥困池籠。石犀祠下春波綠，金雁橋邊夜燭紅。未死舊遊如可繼，典衣猶擬醉郫筒。
思蜀三首  其二 陸游 
二十年前客錦城，酒徒詩社盡豪英。才名吏部傾朝野，意氣成州共死生。廢苑探梅常共醉，遺祠訪柏亦俱行。即今病卧寒燈裏，欲話當時涕已傾。
思蜀三首  其三 陸游 
譚侯才氣敵文園，日日銀鞍畫戟門。奇句入神聞鬼泣，巨觥如海看鯨吞。一官胄監能令死，萬里銘旌忍更論。湖上秋來頻入夢，憑誰詞翰與招魂。
作雪二首  其一 陸游 
雪雲寒不動，林鳥噤無聲。病起衰何劇，囊空醉不成。中原亂方作，弱虜運將平。臺省多賢俊，常談愧老生。
作雪二首  其二 陸游 
荒村雪欲作，耄叟病無聊。樹暝烏鳶集，茆深雉兔驕。溪灘觀趁渡，嶺路數歸樵。即死無它憾，終身負聖朝。
戲詠山家食品 陸游 
牛乳抨酥瀹茗芽，蜂房分蜜漬棕花。舊知石芥真尤物，晚得蔞蒿又一家。疏索鄉鄰緣老病，團欒兒女且喧譁。古人不下藜羹糝，斟酌龜堂已太奢。